b'\n_START_ARTICLE_\nPalokunnantalo (H\xc3\xa4meenlinna)\n_START_PARAGRAPH_\nPalokunnantalo on H\xc3\xa4meenlinnan VPK:n omistama rakennus H\xc3\xa4meenlinnan keskustassa. Vuonna 1893 valmistunut rakennus on edelleen alkuper\xc3\xa4isess\xc3\xa4 k\xc3\xa4yt\xc3\xb6ss\xc3\xa4\xc3\xa4n. Palokunnantalo onkin er\xc3\xa4s Suomen vanhimmista yh\xc3\xa4 toimivista paloasemista. Alakerrassa sijaitsevat VPK:n kalusto- ja varastotilat, h\xc3\xa4lytyskaluston tallit sek\xc3\xa4 miehist\xc3\xb6n oleskelutilat ja kuntosali. Talon yl\xc3\xa4kerrassa, jota my\xc3\xb6s vuokrataan yleiseen k\xc3\xa4ytt\xc3\xb6\xc3\xb6n, ovat juhlasali, vaates\xc3\xa4ilytystilat sek\xc3\xa4 kahvio keitti\xc3\xb6ineen. Lis\xc3\xa4ksi talon takaosassa on letkutorni letkujen kuivausta varten. My\xc3\xb6s H\xc3\xa4meenlinnan kaupungin palolaitos toimi rakennuksessa vuodesta 1925 vuoteen 1984. Palokunnantalo sijaitsee mukaansa nimetyn Palokunnankadun varrella samassa korttelissa Keskustalon ja raatihuoneen kanssa.'